બાપુ, વરસમાં ઓછામાં ઓછા બે દિવસ અમે તમને હજી યાદ કરીએ છીએ – બીજી ઓક્ટોબરે અને ત્રીસમી જાન્યુઆરીએ. બીજી ઓક્ટોબરે રજા હોય છે એટલે વધુ યાદ કરીએ છીએ. અમારી સરકારો રજા આપવાની બાબતમાં ઘણી ઉદાર હોય છે, છતાં ત્રીસમી જાન્યુઆરીએ – તમારી પુણ્યતિથિએ અમારી પાસે કામ કરાવે છે. ત્રીસમી જાન્યુઆરીએ સવારે અગિયાર વાગ્યે બે મિનિટ માટે બધું થંભી જાય છે, પણ આ બે મિનિટમાં શું વળે? જોકે ટ્રાફિક સિગ્નલ પરની અને શોકસભાના અંતે પળાતા મૌનની બે મિનિટ જલદી પૂરી થતી નથી, પણ ત્રીસમી જાન્યુઆરીએ કામ પડતું મૂકી બે મિનિટનું મૌન પાળીએ છીએ તો એ બે મિનિટ તરત પૂરી થઈ જાય છે એવો તમામ સરકારી નોકરોનો મત છે. ખરેખર તો બે દિવસ બધું બંધ રહેવું જોઈએ. બાપુ જેવા બાપુ પાછળ અમે આટલું ન કરી શકીએ? અમને અધિકાર હજો! બીજી ઓક્ટોબરે મજા પડે છે. થોડાં વરસ પહેલાં ગાંધીજયંતીને દિવસે મેં ‘શોલે’ ફિલ્મ જોયેલી એ હજી યાદ છે. આવી ‘ખૂન કા બદલા ખૂન’વાળી ફિલ્મ ગાંધીજયંતીને દિવસે જોતાં થોડો કચવાટ થયેલો; પણ, રવિવારે ટિકિટ મળતી નહોતી એટલે પછી ગાંધીજયંતીના દિવસે જોઈ પાડી હતી.